ปัจจัยจากภาคการท่องเที่ยวเพิ่มสูงขึ้น ส่งผลให้เศรษฐกิจไทยโดยรวมในเดือนตุลาคมที่ผ่านมาอยู่ในทิศทางฟื้นตัว
นายสักกะภพ พันธ์ยานุกูล ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย (ธปท.) กล่าวถึงภาวะเศรษฐกิจไทยในเดือนตุลาคม 2565 ว่า  เศรษฐกิจไทยโดยรวมยังอยู่ในทิศทางฟื้นตัว แต่เป็นการฟื้นตัวแบบชะลอตัวเนื่องจากได้รับแรงกดดันจากการส่งออกสินค้าที่ปรับตัวลดลง ติดลบร้อยละ 6.1 เมื่อเทียบกับเดือนกันยายน 2565 ซึ่งสอดคล้องกับการผลิตภาคอุตสาหกรรมที่ปรับตัวลดลง ขณะที่ภาคการท่องเที่ยวยังปรับตัวดีขึ้นต่อเนื่อง จำนวนนักท่องเที่ยวต่างชาติอยู่ที่ 1,475,430 คน เพิ่มขึ้นจากเดือนกันยายนที่ผ่านมาส่งผลให้ตัวเลขรวมทั้งท่องเที่ยวตลอด 10 เดือนที่ผ่านมาอยู่ที่กว่า 7,100,000 คน และเพิ่มขึ้นไปจนถึงเดือนพฤศจิกายนนี้ ซึ่งยังไม่รวมตัวเลขนักท่องเที่ยวจากจีน ที่คาดว่าจะกลับมาท่องเที่ยวอีกครั้งช่วงปลายปี 2566 ส่งผลให้ภาคบริการปรับตัวเพิ่มขึ้น ส่วนอัตราเงินเฟ้อทั่วไปปรับลดลง อยู่ที่ 5.97 จาก 6.41 ตามอัตราเงินเฟ้อหมวดพลังงานและอาหารสด ส่วนอัตราเงินเฟ้อพื้นฐานปรับเพิ่มขึ้นเล็กน้อย การบริโภคภาคเอกชนลดลงเล็กน้อย ส่วนหนึ่งจากปัจจัยชั่วคราว ความเชื่อมั่นผู้บริโภคทยอยปรับเพิ่มขึ้น ตลาดแรงงานโดยรวมยังฟื้นตัวต่อเนื่องโดยมีลูกจ้าในระบบประกันสังคมตามมาตรา 33 เพิ่มขึ้นอยู่ที่ 11.6 ล้านคน และอยู่ในระดับใกล้เคียงกับช่วงก่อนเกิดโควิด-19 ทั้งนี้จากการสำรวจผู้ประกอบการพบว่ากิจกรรมทางเศรษฐกิจมีแนวโน้มฟื้นตัวต่อเนื่อง โดยได้รับแรงสนับสนุนจากภาคบริการและการท่องเที่ยว แต่ยังถูกกดดันจากต้นทุนที่อยู่ในระดับสูงนายสักกะภพ พันธ์ยานุกูล ยังเปิดเผยถึงแนวโน้มภาวะเศรษฐกิจในเดือนพฤศจิกายน 2565 โดยคาดการณ์ว่ากิจกรรมทางเศษฐกิจยังมีแนวโน้มฟื้นตัวต่อเนื่อง โดยในระยะต่อไปยังต้องติดตามอุปสงค์ของต่างประเทศที่ชะลอตัว การปรับเพิ่มขึ้นของต้นทุนทั้งค่าจ้างและราคาสินค้ารวมถึงความต่อเนื่องของการฟื้นตัวของกิจกรรมทางเศรษฐกิจ